Fyns Politi blev torsdag ydmyget for øjnene af talrige tv-, radio- og avisjournalister og dermed landets læsere, lyttere og seere, da det lykkedes bandelederen Mohammed Daabas at komme så tæt ind på livet af statsminister Lars Løkke Rasmussen, at han kunne trykke ham i hånden.

Det er beskæmmende for Fyns Politi, at de tilstedeværende betjente, der burde kende Daabas og hans generalieblad, ikke formåede at sikre statsministeren mod det pinagtige håndtryk.

For statsledere skal ikke trykke bandeledere i hånden. Kriminelle bagmænd skal ikke behandle statsministre som ligemænd. Og derfor burde betjentene have grebet ind, længe inden håndtrykket blev en realitet.

Sagen drejer sig imidlertid ikke blot om håndtrykkets symbolske betydning, men også om sikkerheden under statsministerens besøg.

Man må nødvendigvis spørge, om Fyns Politi havde forberedt sig selv og PET grundigt nok på, hvilke situationer der ville kunne opstå under besøget i Vollsmose, for det bør i sig selv være umuligt, at en leder af en kriminel og bevæbnet bande kommer så tæt på landets statsminister.

Politidirektør Kit Claudi Grøn-Iversen mener ikke, at Daabas udgjorde en egentlig sikkerhedsrisiko. Det må man undre sig over.

Det er glædeligt, at Lars Løkke Rasmussen interesserer sig for Vollsmose og for bydelens fornyelsesprojekter og ikke blot dukker op, når han ønsker at problematisere kriminalitet som et led i en valgkamp, sådan som han gjorde for halvandet år siden.

Det er et sjældent gode, at vi har en statsminister, der oprigtigt kerer sig om landets ghettoområder og om de problemer, ghettoerne slås med - det være sig arbejdsløshed, social nød eller kriminalitet.

Derfor er det godt, at Lars Løkke Rasmussen ikke blot tager turen til Odense Kommunes nytårskur med bobler og honoratiores, men også til et vintervådt Vollsmose. Det fortjener Løkke ros for, ligesom han fortjener ros for ikke at kritisere Fyns Politi for indsatsen.

Det ændrer næppe på, at Løkke har været vred over hændelsen. Til gengæld har statsministeren med sikkerhed forstået endnu mere af, hvilke problemer bydelen kæmper med.

Daabas' håndtryk til statsministeren kan desværre være med til at udhule effekten af det store og vigtige kriminalitetsforebyggende arbejde, som Fyns Politi udfører hver eneste dag i Vollsmose.

Det samarbejde og de relationer, som er opbygget gennem de senere år i kraft af bl.a. den tidligere politidirektør Poul Løhdes dialogprojekt, kan ikke undervurderes. Men det arbejde risikerer at miste betydning, hvis en hvilken som helst kriminel bagmand kan få lov til at behandle landets statsminister som en ligemand.

Derfor burde politiet have stoppet Daabas, inden han nåede frem til statsministeren. Og derfor bør Fyns Politi, herunder politidirektør Kit Claudi Grøn-Iversen, sidde tilbage med røde øren i denne weekend.